घियारी कीड़ा या कुम्हरा भेम्ह (बाल कविता)
ई की छियै ? − घियारी छै ।
 कीड़ा कोन ? − घियारी छै ।
 कुम्हरा भेम्ह छी एकरे नाम ।
 बौका भेम्ह कहए किछु ठाम ।
 कोन प्रयोजन ? − रहबा लए ।
 अण्डा - बच्चा पोषबा लए ।
 पैघ घियारी − फूल चूसैए ।
 अण्डा - बच्चा एतए रहैए ।
 अण्डासँ निकसल बच्चा ।
 जिउतै ओहि बिढ़नीकेँ खा ।
 माटि सानि थूकेँ बान्हल ।
 या अधपच काठक ठानल ।
 *१ - साधारणतः एहि तरहक माटिक कलाकृतिकेँ आ ओकरा बनबएबला कीड़ा या कीड़ी दुहुकेँ "घियारी" कहल जाइत अछि । भ्रम नञि हो तेँ एहि तरहक कीड़ाकेँ "घियारी कीड़ा" या "घियारी कीड़ी" कहल जा सकैत अछि ।
 *२ - "घियारी कीड़ा" या "घियारी कीड़ी" केँ बहुत ठाम "कुम्हरा भेम्ह" कहल जाइत अछि । भेम्ह नाम होयबाक कारणेँ एकरा भम्हरा (भँवरा) नञि बूझल जाए । ई भम्हरासँ (भँवरासँ) एकदम्मे भिन्न अछि । उकाठी कएला पर कटबाक प्रवृत्तिक कारण सम्भवतः एकरा संगे "भेम्ह" शब्द जुड़ल अछि । भम्हरा (भँवरा) जेकाँ उड़बा काल भम्-भम् केर आबाज नञि होयबाक कारण एकरा "बौका भेम्ह" सेहो कहल जाइत अछि ।
 *३ - विश्वमे घियारी किड़ीक बहुते प्रकारसभ अछि तहिना ओकरा द्वारा बनाओल गेल घऽर (घियारी) केर विविध रूप - रंग । अंग्रेजीक MUD DAUBER WASP केर अधिकांश जाति आ POTTER WASP / MASON WASP सभ घियारी शब्दक अन्तर्गत आबैछ । एहि तरहेँ करीब 200 (दू सए) वंशक (GENERA) 3200 जातिक (SPECIES) समावेश घियारी किड़ीक रूपमे अछि ।
 *४ - वयस्क घियारी कीड़ी एहि घियारीरूपी घऽरमे नञि रहैत अछि । स्त्री घियारी किड़ी एहि घऽरकेँ बनबैत अछि । ओहिमे अण्डा दैत अछि । अण्डा देबासँ पहिने ओहिमे जीविते बिढ़नी आ पचहियासभकेँ अपन दंशसँ अपाहिज कऽ कऽ ठूसि दैत अछि । घियारी किड़ीक अण्डासँ जखन बच्चा निकलैत अछि तँऽ ओ सभ एहि बिढ़नी आ पचहियासभकेँ खा कऽ पैघ होइत अछि । पैघ (वयस्क) भेला पर ओसभ ओहि घियारीकेँ छोड़ि भागि जाइत अछि आ फूलक रस पिउबि अपन शेष जिनगी निमाहैत अछि । सम्भवतः इहो एकटा कारण थिक जे एकर मैथिली नामक संग "भेम्ह" शब्द जुड़ल अछि ।
 *५ - किछु घियारी माटिकेँ घियारी कीड़ी अपन थूकमे (SALIVA,लेर) सानि कऽ बनबैत अछि, तेँ "कुम्हरा भेम्ह" नाम पड़ल । किछु घियारी किड़ी घियारी बनएबाक लेल अधपच काठक (SEMI DIGESTED CELLULOSE, अर्धपाचित काष्ठ) प्रयोग करैछ ।
 मैथिली पाक्षिक इण्टरनेट पत्रिका "विदेह" केर 205म अंक (01 जुलाई 2016) (वर्ष 9, मास 103, अंक 205) केर "बालानां कृते" स्तम्भमे प्रकाशित । 